El cinema Tívoli reposa ‘Ocho apellidos marroquís’ i ‘Migración’, el diumenge 21 de gener
2025-07-24

El Centre Cultural Tívoli estarà ocupat, part del pròxim cap de setmana, pel món faller de Burjassot que el dissabte 20 de gener celebrarà la Solemne Exaltació de les Falleres Majors de 2024. No obstant això, queda lliure la vesprada del diumenge 21, de manera que la cartellera del Tívoli acollirà, eixa vesprada, les reposicions de dues recents estrenes: Ocho apellidos marroquís i Migración: un viaje patas arriba.

A les 16.30 h del diumenge, el cinema Tívoli tornarà a programar la pel·lícula Migración: un viaje patas arriba, un film d’animació divertit i amb molta acció. La història presenta a la família Mallard, que s’ha quedat “estancada”. Mentre papà Mack se sent realitzat cuidant de la seua família en el seu estany de Nova Anglaterra, mamà Pam es mor de ganes de viure la vida i fer descobrir als seus fills –l’adolescent Dax i l’anegueta Gwen– el món en tota la seua amplitud. Després que una família d’ànecs migratoris arribe al seu estany amb meravelloses històries de llocs llunyans, Pam aconseguix convéncer a Mack que han de viatjar a Jamaica, passant per Nova York. Els Mallard emprenen el viatge cap al sud per a passar l’hivern, però res ix com estava previst. L’experiència els ajudarà a descobrir horitzons desconeguts, a fer nous amics, a viure experiències que mai van imaginar, i de pas, a conéixer-se millor.

La segona proposta per a la vesprada del diumenge és la reposició de l’espanyola Ocho apellidos marroquís, que tindrà la seua projecció a les 19.30 h. Després dels bascos i els catalans, ara és el torn dels Cayetanos, que prenen protagonisme amb el tercer lliurament d’una de les sagues més taquilleres del cinema espanyol. La comèdia, dirigida per Álvaro Fernández Armero, està protagonitzada per Julián López, Michelle Jenner, María Ramos i Elena Irureta. Però. què passa esta vegada? La mort del pare de Begoña, una càntabra ‘de família bé’, revela un secret ocult al Marroc. Guillermo, l’ex de la jove, aprofitarà per a encapçalar el viatge al país africà al costat de Begoña i la seua mare, Carmen, i els tres tractaran de complir l’última voluntat del mort mentre descobrixen una cultura nova…i un nou membre de la família.

El cap de setmana del 26 al 28 de gener, el cinema Tívoli tornarà a reprendre els seus dies i horaris de cartellera habitual, amb les pel·lícules Un amor, El arca de Noé i El Correo. Les entrades per a gaudir de les millors estrenes a Burjassot es poden adquirir, telemàticament, en la pàgina web del Tívoli i, de manera presencial, en la taquilla des de mitja hora abans de l’inici de cada projecció.